VSL sklep I Cpg 467/2013
Sodna praksa višjih sodišč, 2013-04-08

oprostitev plačila sodnih taks - trditvena podlaga - koeficient likvidnosti - nelikvidnost

Iz bilance stanja za leto 2011 izhaja, da so kratkoročna sredstva precej višja od kratkoročnih obveznosti, vrednost kratkoročnega koeficienta, ki znaša 3,6, pa izkazuje, da se ne nahaja v likvidnostnih težavah. Velja namreč, da je nelikvidnost podana, če je vrednost kratkoročnega koeficienta manjša od 1,5.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom zavrnilo predlog tožene stranke za oprostitev in obročno plačilo oziroma odlog plačila sodne takse za pritožbo.

2. Zoper sklep je iz vseh pritožbenih razlogov vložila pritožbo tožena stranka in pritožbenemu sodišču predlagala, da pritožbi ugodi.

4. Zakon o sodnih taksah - ZST-1 v tretjem odstavku 11. člena v zvezi s prvim odstavkom istega člena določa, da lahko sodišče pravno osebo oprosti plačila taks za vloge, pri katerih je plačilo takse procesna predpostavka, če nimajo sredstev za plačilo takse in jih tudi ne morejo zagotoviti ne da bi pri tem ogrozili svojo dejavnost. Pri odločanju o oprostitvi stranke, ki je pravna oseba, mora sodišče upoštevati njeno premoženjsko, finančno in likvidnostno stanje (četrti odstavek 11. člena ZST-1). Sodišče o oprostitvi plačila taks odloči na predlog stranke, ki mora predlogu predložiti pisno izjavo o premoženjskem stanju, podano pod kazensko in premoženjsko odgovornostjo. Če je stranka pravna oseba, izjava o premoženjskem stanju vsebuje zlasti podatke o premoženju, denarnih sredstvih in dohodkih iz dejavnosti v Republiki Sloveniji in tujini (12. člen ZST-1).

5. Pritožbeno sodišče sledi oceni sodišča prve stopnje, da tožena stranka s pavšalnimi navedbami o težki finančni situaciji, velikem številu dolžnikov in blokadah transakcijskih računov ni utemeljila svojega predloga za oprostitev, odlog oziroma obročno plačilo sodnih taks. Iz bilance stanja za leto 2011 namreč izhaja, da so njena kratkoročna sredstva precej višja od kratkoročnih obveznosti, vrednost kratkoročnega koeficienta, ki znaša 3,6, pa izkazuje, da se ne nahaja v likvidnostnih težavah. Velja namreč, da je nelikvidnost podana, če je vrednost kratkoročnega koeficienta manjša od 1,5 (prim. I Cpg 518/2011). Glede na to, da ima kratkoročne poslovne terjatve v višini 61.294,00 EUR, za katere niti ne navede, da jih ne more vnovčiti, pa je ob sicer pomanjkljivi trditveni podlagi, iz katere bi izhajala utemeljenost njenega predloga za oprostitev oziroma obročno plačilo sodne takse, tudi po oceni pritožbenega sodišča, kljub negativnemu obračunskemu obdobju v letu 2011, preneseno čisto izgubo in negativnim kapitalom, sposobna plačila sodne takse v višini 180,00 EUR v enkratnem znesku.

6. Ker sodišče druge stopnje ob obravnavi pritožbe tudi ni zasledilo kršitev, na katere skladno z drugim odstavkom 350. člena Zakona o pravdnem postopku - ZPP v zvezi s 366. členom ZPP pazi po uradni dolžnosti, je pritožbo tožene stranke zavrnilo in potrdilo sklep sodišča prve stopnje (2. točka 365. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.